Crypto AG varustas rohkem kui 120 riiki krüpteerimisseadmetega pärast Teist maailmasõda kuni selle aastatuhande alguseni. Kõnealuste riikide seas on muu hulgas Iraan, India, Pakistan ja mitmed Lõuna-Ameerika maad.

Riikide valitsustele teadmata oli Crypto AG tegelikkuses USA Luure Keskagentuuri (CIA) ja Saksamaa Riikliku Luureteenistuse (BND) kontrolli all.

Teemast kirjutasid teiste seas näiteks Washington Post ja Saksamaa rahvusringhääling ZDF. "See oli sajandi luureinfokaaperdamine," hindas Washington Post.

Meedia andmetel toimis asi sel moel, et Crypto AG müüs klientidele seadmed salastatud sõnumite edastamiseks. Seadmed olid aga seadistatud nii, et USA ja Saksamaa luureteenistused suutsid hõlpsalt koodi lahti võtta.

Seadmete müügist saadud miljonid läksid tagasi salateenistustele, mis kasutasid neid muude operatsioonide korraldamiseks.

"Välisriikide valitsused maksid Ühendriikidele ja Saksamaale sisuliselt kõvasti peale, et nende salasõnumeid loeti vähemalt kahes ja tõenäoliselt kokku isegi viies riigis," kirjutas Washington Post.

BND ja CIA pole informatsiooni kommenteerinud, kuid riigide võimuesindajad pole kasutatud dokumentide ehtsust ka kahtluse alla seadnud.